b"\n_START_ARTICLE_\nSakena Yacoobi\n_START_SECTION_\nBiografia\n_START_PARAGRAPH_\nNascuda a Herat, Afganistan, Sakena Yacoobi va anar als Estats Units en la d\xc3\xa8cada de 1970 i va obtenir el t\xc3\xadtol de llicenciada en Ci\xc3\xa8ncies Biol\xc3\xb2giques per la Universitat del Pac\xc3\xadfic el 1977 i un m\xc3\xa0ster en Salut P\xc3\xbablica per la Universitat Loma Linda el 1981. Abans de tornar el 1990 per treballar amb la seva gent, Sakena era professora a la D\xe2\x80\x99Etre University i assessora sanit\xc3\xa0ria. Mentre treballava el 1992 a Peshawar (Pakistan) en els camps de refugiats afganesos, va dirigir el programa de formaci\xc3\xb3 de professorat per a dones de l'International Rescue Committee, per al qual va desenvolupar una nova metodologia i manuals innovadors. Durant l'any que va estar davant d'aquesta iniciativa, va comprovar com es multiplicava el nombre de refugiades que acudien a les aules. Durant aquest temps, tamb\xc3\xa9 va exercir com a delegada de l'Ag\xc3\xa8ncia de Coordinaci\xc3\xb3 per a l'Assist\xc3\xa8ncia Afganesa (ACBAR), que treballava en la secci\xc3\xb3 d'educaci\xc3\xb3 del Pla de rehabilitaci\xc3\xb3 de les Nacions Unides per a Afganistan._NEWLINE_Sakena Yacoobi \xc3\xa9s tamb\xc3\xa9 co-fundadora i Vicepresidenta de Creating Hope International, una organitzaci\xc3\xb3 sense \xc3\xa0nim de lucre amb seu a Michigan. Tamb\xc3\xa9 \xc3\xa9s fundadora d\xe2\x80\x99empreses privades a l\xe2\x80\x99Afganistan, incloses quatre escoles, un hospital i R\xc3\xa0dio Meraj, a Herat.\n_START_SECTION_\nInstitut Afgan\xc3\xa8s d'Aprenentatge\n_START_PARAGRAPH_\nL'Institut Afgan\xc3\xa8s d'Aprenentatge (AIL) es va crear per proporcionar formaci\xc3\xb3 com a professores a les dones afganeses, a fi que poguessin donar suport a l'educaci\xc3\xb3 de nens i nenes i per proporcionar educaci\xc3\xb3 sanit\xc3\xa0ria a dones i nens. Sota el lideratge de Sakena Yacoobi, l'AIL s\xe2\x80\x99ha establert com una organitzaci\xc3\xb3 innovadora i vision\xc3\xa0ria que treballa a nivell de base i faculta dones i comunitats per trobar maneres d\xe2\x80\x99aconseguir educaci\xc3\xb3 i serveis sanitaris per a noies de zones rurals i urbanes pobres, dones i altres grups desfavorits afganesos._NEWLINE_L'AIL va ser la primera organitzaci\xc3\xb3 que va oferir formaci\xc3\xb3 sobre drets humans i lideratge a les dones afganeses. Durant la d\xc3\xa8cada de 1990, quan els talibans van tancar les escoles de nenes, l'AIL van donar suport a 80 escoles clandestines per a 3.000 noies. Despr\xc3\xa9s de la derrota dels talibans, l'AIL va ser la primera organitzaci\xc3\xb3 que va obrir centres d'aprenentatge per a dones afganeses, una idea ara imitada per moltes organitzacions de tot l'Afganistan. El 2015, l'Institut Afgan\xc3\xa8s d'Aprenentatge va obrir un consultori legal per proporcionar serveis jur\xc3\xaddics gratu\xc3\xafts a les dones afganeses pobres. L'AIL ha estat organitzant confer\xc3\xa8ncies de pau a gran escala sobre l\xe2\x80\x99Afganistan, que fan servir la poesia del poeta afgan\xc3\xa8s Rumi per instruir amb lli\xc3\xa7ons de just\xc3\xadcia, drets humans, bona ciutadania i maneres de viure de manera harm\xc3\xb2nica._NEWLINE_Mitjan\xc3\xa7ant les seves estrat\xc3\xa8gies de base i un enfocament hol\xc3\xadstic, l'AIL at\xc3\xa9n ara centenars de milers de dones i nens cada any mitjan\xc3\xa7ant programes de formaci\xc3\xb3, centres d'aprenentatge, escoles i cl\xc3\xadniques tant a l'Afganistan com al Pakistan. Des de 1996, milions d\xe2\x80\x99afganeses s'han beneficiat dels programes d\xe2\x80\x99educaci\xc3\xb3, formaci\xc3\xb3 i salut de l\xe2\x80\x99AIL.\n_START_SECTION_\nReconeixements\n_START_PARAGRAPH_\nSakena Yacoobi i l'Institut Afgan\xc3\xa8s d'Aprenentatge (AIL) han rebut reconeixement internacional pel seu esfor\xc3\xa7 en favor de les dones i nens afganesos. El 2001, Sakena Yacoobi va rebre el premi Bill Graham de la Fundaci\xc3\xb3 Rex en reconeixement als esfor\xc3\xa7os de l\xe2\x80\x99Institut Afgan\xc3\xa8s d'Aprenentatge per ajudar els nens v\xc3\xadctimes d\xe2\x80\x99opressi\xc3\xb3 pol\xc3\xadtica i violacions dels drets humans. L'AIL i la doctora Yacoobi van ser co-destinataris del Premi de Pacifistes en Acci\xc3\xb3 2003 del Centre Tanenbaum per a la Comprensi\xc3\xb3 Interreligiosa i el Premi per als Drets de la Dona del 2004 de la Fundaci\xc3\xb3 Peter Gruber. Yacoobi i l'AIL han rebut el reconeixement de premis per part del Ministeri d'Educaci\xc3\xb3 a Herat (Afganistan), dels governs del districte de Mir Bacha Kot, Shakardara, Kalakan, Farza i el sis\xc3\xa8 districte de Kabul, a l'Afganistan, i de nombroses organitzacions afganeses. El 2005, la professora Yacoobi va rebre el Premi de la Democr\xc3\xa0cia concedit per la National Endowment for Democracy. Sakena Yacoobi es trobava en la candidatura conjunta de les 1.000 dones nominades per rebre el premi Nobel de la Pau de 2005._NEWLINE_El 2006, Sakena Yacoobi va rebre el Premi Citizen Leader de la Universitat del Pac\xc3\xadfic a Stockton (Calif\xc3\xb2rnia) i el premi Skoll per a l'emprenedoria social. El gener del 2007, Yacoobi va ser elegida s\xc3\xb2cia Senior, la primera membre d'Ashoka a l'Afganistan. El maig del 2007, Yacoobi va rebre un doctorat honorari en lleis per la Universitat del Pac\xc3\xadfic pel seu lideratge i la seva tasca en drets humans per a dones i nens. El desembre de 2007, Sakena Yacoobi va rebre el Premi Gleitsman International Activist  a la Universitat de Harvard. El juny de 2008, va rebre el t\xc3\xadtol de doctor honoris causa de servei humanitari de la Universitat Loma Linda, reconeixent la seva destacada contribuci\xc3\xb3 a la societat. Al febrer de 2009, rebia el premi de la UNFPA per a la salut i la dignitat de les dones. Yacoobi va ser esmentada per la UNPFA com una defensora incansable de les dones afganeses, que ha augmentat l'alfabetitzaci\xc3\xb3 i ha millorat la salut de milers de dones i nenes afganeses malgrat d\xc3\xa8cades de conflictes armats i la prohibici\xc3\xb3 durant el govern talib\xc3\xa0 que les nenes accedissin a l'educaci\xc3\xb3. Al mar\xc3\xa7 de 2009, va rebre el premi Henry R. Kravis de lideratge sense \xc3\xa0nim de lucre per la seva tasca excel\xc2\xb7lent. El 2010 rebia el premi Jonathan Mann per a la salut global i els drets humans i el premi Emprenedor social asi\xc3\xa0tic de l'Any, atorgat per la Fundaci\xc3\xb3 Schwab._NEWLINE_El 2012, va ser guardonada amb el Premi Mundial de la Inf\xc3\xa0ncia per la seva tasca en la lluita pels drets dels nens a l'educaci\xc3\xb3. El 2013 va ser guardonada amb el premi Opus d'un mili\xc3\xb3 de d\xc3\xb2lars per a herois ignorats. El 2015, Yacoobi va rebre el premi WISE 2015 en educaci\xc3\xb3 i el 2016 el premi Harold W. McGraw Jr. en educaci\xc3\xb3 (internacional). El 2017 rebia el Premi Sunhak Peace._NEWLINE_A m\xc3\xa9s de la seva feina amb l'AIL, Sakena Yacoobi ha estat ponent sobre educaci\xc3\xb3 per a dones i nens en diverses confer\xc3\xa8ncies internacionals, inclosa la Confer\xc3\xa8ncia del Governador de Calif\xc3\xb2rnia sobre la dona i les fam\xc3\xadlies, la confer\xc3\xa8ncia de la Central Eurasian Studies Society a la Universitat de Harvard, el F\xc3\xb2rum One World de la Universitat Warwick d'Anglaterra, l'Associaci\xc3\xb3 per a les Dones en Desenvolupament de Bangkok i l'Institut Internacional per a l'Educaci\xc3\xb3 per a la Pau a Corea del Sud, Turquia, Gr\xc3\xa8cia i Costa Rica, el F\xc3\xb2rum Econ\xc3\xb2mic Mundial a Davos, el D.D. Festival de Idees Kosimbi a Goa (\xc3\x8dndia), el F\xc3\xb2rum Mundial de la Just\xc3\xadcia a La Haia i la Confer\xc3\xa8ncia DIP de les Nacions Unides a Austr\xc3\xa0lia, la Confer\xc3\xa8ncia TEDWomen a Monterrey (Calif\xc3\xb2rnia) i el F\xc3\xb2rum Mundial Isl\xc3\xa0mic dels Estats Units de Brookings. Ha estat fonamental per portar la veu de les dones afganeses al m\xc3\xb3n i centrar l'atenci\xc3\xb3 en la necessitat urgent dels drets, l'educaci\xc3\xb3 i la salut de les dones a l'Afganistan."